Nieves Partearroyo Alexandre

Nieves Partearroyo Alexandre (Begoña, 1851ko abuztuaren 5a - Gasteiz, 1932ko abuztuaren 15a) mezenas eta filantropo arabarra izan zen.

 Biografia 
Nieves Partearroyo Bilboko Begoñan jaio zen 1851ko abuztuaren 5ean. Gurasoak Eusebio Juan Bautista Partearroyo Sagarduy bilbotarra eta María Mercedes Alejandre Gorostiza laudiotarra zituen.

Heraclio Fournier Gonzálezekin ezkondu zen 1870ean Begoñako Amaren elizan eta lau alaba izan zituzten: María Mercedes Fournier Partearroyo (1871-03-13an jaioa); Paula Fournier Partearroyo filantropoa (1872an jaioa); Ascensión Fournier Partearroyo (1875ean jaioa) eta María del Carmen Fournier Partearroyo (1877an jaioa). Ezkondutakoan, senarra bizi zen etxera joan zen bizitzera: Gasteizko Plaza Berriko 5. zenbakira, non behean zeukan senarrak anaiekin inprenta eta 1877tik aurrera karta-sortak inprimatzen hasi zen, ezagun bihurtu zuena.https://www.gasteizhoy.com/heraclio-fournier-empresario/

Gasteizen hil zen 1932ko abuztuaren 15ean 81 urterekin.

 Lana 
1916an alargundu ondoko urteetan, enpresaren ardura hartu zuen Felix Alfaro Fournier bilobarekin batera (Mercedes alabaren eta Juan Bautista Alfaroren semea zena), “Viuda e Hijos de Heraclio Fournier” izenarekin eta karta fabrikak egiten zituen karta-sorta motak eta diseinuak ugaritu zituzten. Horietako asko, 1929an Sevillako Erakusketa Iberoamerikarrean eta Bartzelonako Nazioarteko Erakusketan erakutsi ziren, bere kartak are ezagunagoak bihurtuz. 

Bere filantropia lanetan Gasteizko Arte eta Ofizio eskolari liburutegia egiteko emanaldia egin zuen (senarraren liburutan, besteak beste) eta "Fournier Biblioteka" izena dauka, haren senarraren omenez (Eskolarekin harremana aurretik zuten, Heraclio Fournierrek hango irakasle Emilio Soubrierri eta Ignacio Diaz Olano margolariari enkargatu baitzien 1877an lehen karta sortaren diseinua). Horregatik, 1923an gaur egungo eraikin berrian ikasturtea inauguratu zenean, Nieves Partearroyori eta Eduardo Datori eskerrak eman zitzaien hasierako hitzaldian.

 Erreferentziak 

 Kanpo estekak 

Kategoria:Euskal Herriko filantropoak
Kategoria:Emakume filantropoak
Kategoria:Mezenasak
Kategoria:Gasteizen hildakoak